ΓΡΑΠΤΗ ΕΡΩΤΗΣΗ E-2912/97 υποβολή: Johanna Maij-Weggen (PPE) προς την Επιτροπή (17 Σεπτεμβρίου 1997)

Θέμα: Ολλανδικά σχέδια στο πλαίσιο του προγράμματος «Life»

Σύμφωνα με το περιοδικό Europa της 19ης Ιουλίου 1997, η Ευρωπαϊκή Ένωση επέλεξε 188 προγράμματα συνολικού ύψους 90 εκατ. Ecu για το πρόγραμμα «Life» 1997, τα 8 εκ των οποίων αντιπροσωπεύουν ποσό 4,4 εκατ. Ecu και προορίζονται για τις Κάτω Χώρες.

Θα μπορούσε να διευκρινίσει η Επιτροπή ποιά είναι τα 8 αυτά σχέδια και ποιά ποσά έχουν εγκριθεί ανά σχέδιο;

Θα μπορούσε να αναφέρει η Επιτροπή πόσες αιτήσεις είχαν υποβάλει οι Κάτω Χώρες συνολικά, ποιά σχέδια απερρίφθησαν και γιατί καθώς και ποιό ήταν το ποσό που προορίζονταν για κάθε απορριφθέν σχέδιο;

Aπάντηση της κας Bjerregaard εξ ονόματος της Επιτροπής (10 Νοεμβρίου 1997)

Τον Ιούλιο του 1997 η Επιτροπή απεφάσισε να συγχρηματοδοτήσει, στο πλαίσιο του προγράμματος LIFE-II, 188 έργα το 1997. Το πρόγραμμα περιλαμβάνει τρεις τομείς: «Τρίτες χώρες», «Φύση» και «Περιβάλλον».

Στον τομέα «Τρίτες χώρες», οι Κάτω Χώρες δεν υπέβαλλαν προτάσεις.

Στον τομέα «Νature»,κατατέθηκαν 174 προτάσεις, εκ των οποίων τρεις από τις Κάτω Χώρες, οι οποίες αντιστοιχούν σε ποσοστό 1,72 % του συνολικού αριθμού των κατατεθεισών προτάσεων.

Τα τρία έργα «Nature» που υπέβαλαν οι Κάτω Χώρες αντιπροσωπεύουν συνολικό κόστος 3,17 εκατομ. Ecu, για τα οποία ζητήθηκε συνολική κοινοτική συνεισφορά 1,57 εκατομ. Ecu. Η κοινοτική συμμετοχή που απαίτησαν τα ολλανδικά έργα «Nature», αντιστοιχεί στο 1,38 % της συνολικής κοινοτικής συμμετοχής που ζητήθηκε για όλες τις προτάσεις. Ένα από τα τρία έργα συγχρηματοδοτήθηκε με ποσό 0,37 εκατομ. Ecu. Το ποσό αυτό αντιστοιχεί στο 0,85 % της συνολικής κοινοτικής συμμετοχής για το «Nature», για το 1997.

Οι προτάσεις για το «Nature» αξιολογήθηκαν από την Επιτροπή και το αποτέλεσμα της αξιολόγησης εγκρίθηκε από την επιτροπή Ενδιαιτήματα, η οποία συνιστάται από εκπροσώπους των κρατών μελών και προεδρεύεται από την Επιτροπή. Συνολικά, 62 από τις 174 προτάσεις έτυχαν κοινοτικής συνεισφοράς.

Στον τομέα «Περιβάλλον», κατατέθηκαν 514 προτάσεις εκ των οποίων 25 από τις Κάτω Χώρες, ποσοστό που αντιστοιχεί στο 4,86 % του συνολικού αριθμού των κατατεθεισών προτάσεων. Τα 25 έργα «Περιβάλλον» που υπέβαλαν οι Κάτω Χώρες έχουν συνολικό κόστος 65,59 εκατομ. Ecu, για το οποίο ζητήθηκε συνολική κοινοτική συμμετοχή 14,17 εκατομ. Ecu. Η κοινοτική συνεισφορά που ζητήθηκε για τα ολλανδικά έργα αντιστοιχεί στο 5,2 % της συνολικής κοινοτικής συνεισφοράς που ζητήθηκε για όλες τις προτάσεις. Επελέγησαν επτά ολλανδικά έργα, τα οποία αντιπροσωπεύουν ποσοστό 6,25 % του συνολικού αριθμού των επιλεγεισών προτάσεων και 9,1 % της συνολικής κοινοτικής συμμετοχής του 1997 για το «Περιβάλλον».

Οι προτάσεις «Περιβάλλον» υποβλήθηκαν σε διαδικασία αξιολόγησης, στην οποία εκπρόσωποι των κρατών μελών, μία κριτική επιτροπή εξωτερικών εμπειρογνωμόνων και εμπειρογνωμόνων της Επιτροπής, εφαρμόζουν, σε ανεξάρτητη βάση, σειρά κριτηρίων κοινής αποδοχής για την στάθμιση των προτάσεων. Βάσει των αποτελεσμάτων της εν λόγω διαδικασίας αξιολογήσεως και ανάλογα με την διαθέσιμη χρηματοδότηση, υποβλήθηκαν 112 από τα προκριθέντα ευρωπαϊκά έργα για έγκριση από την διαχειριστική επιτροπή του LIFE «Περιβάλλον», η οποία συγκροτείται από εκπροσώπους των κρατών μελών και της Επιτροπής. Λεπτομέρειες για τα επιλεγέντα ολλανδικά έργα διαβιβάζονται απ' ευθείας στο Αξιότιμο Μέλος του Κοινοβουλίου και στην Γενική Γραμματεία του Κοινοβουλίου.